[**Pravilnik o korišćenju podsticaja za organsku proizvodnju**](http://www.tehnologijahrane.com/pravilnik/pravilnik-o-koriscenju-podsticaja-za-organsku-proizvodnju)

(“Sl. glasnik RS”, br. 52/2014, 57/2014 i 71/2014)

Član 1.

Ovim pravilnikom bliže se propisuju vrste podsticaja za organsku proizvodnju, uslovi, način i obrasci zahteva za ostvarivanje prava na te podsticaje i maksimalni iznosi podsticaja po korisniku i po vrsti pojedine mere.

Član 2.

Podsticaji za organsku proizvodnju obuhvataju sledeće vrste podsticaja u odgovarajućim iznosima po vrsti pojedine mere, i to:

1) premiju za mleko proizvedeno metodom organske proizvodnje (u daljem tekstu: premija za mleko) u iznosu od 9,8 dinara po litru;

2) osnovne podsticaje u organskoj biljnoj proizvodnji (u daljem tekstu: organska biljna proizvodnja) u iznosu od 8.400 dinara po hektaru;

3) regres za gorivo za organsku proizvodnju (u daljem tekstu: regres za gorivo) u iznosu od 70 dinara po litru goriva, a najviše 4.200 dinara po hektaru;

4) regres za sredstva za ishranu bilja i oplemenjivače zemljišta dozvoljene za primenu u organskoj biljnoj proizvodnji u skladu sa propisom kojim se uređuju metode organske proizvodnje i koja su upisana u registar u skladu sa propisom kojim se uređuju sredstva za ishranu bilja i oplemenjivači zemljišta (u daljem tekstu: regres za đubrivo) u iznosu od 14 dinara po litru, odnosno kilogramu, a najviše 4.200 dinara po hektaru, i to za: Eurobia 26, SI FOS, Patenkali, Sop Fort 0:0:50, Humus Vita Stallatico Super, Excellorga 4:2:6 + 3MgO, Avant Natur, Italpollina 4:4:4, DIX 10N 10:3:3, Domatra K, Duetto 3:3:7, Guanito 6:15:3, Microgreen G6, Green UP Fe, Nervosol Complex NPK 4:3:4 Organic Fertilizer, Condit 2,5, Ekovital, Ekofreez, Ekobooster 1, Sansoil, Active Fe, Fertiplus, Siforga, Fertor, Wuxal Ascofol, Nano forte, Trifender WP, Mikro Vital, NS Nitragin za pasulj i boraniju, NS Nitragin za grašak, NS Nitragin za soju, NS Nitragin za lucerku, Azotofiksin S, Azotofiksin D,Azotofiksin L, Azotofiksin G, Azotofiksin Z, Gala Azotofiksin, Azotofiksin P, Trianum P, Trianum G,Nitro fix, Furos, Biofor Plus, Biofor Active, Biofor Soya, GeoCell 1, GeoAgit CNPK 1, Uniker, Slavol VVL, Slavol, Tifi, Aegis Sym Microgranule, Biofor Soya Liquid,Bioplug, Ekstrasol Gold, Rhizo Vital 42, Phylazonit CB, Phylazonit MC, Slavol za soju, Rhizo Vam Basic, Natur Plazma, Natur Micro, Flosal, Bactofil B-10, Bactofil A-10, Ekstrasol, Kalcifikator, Kalcifikator, Neorivit, Lithovit forte, Kovil karbonat, Physiomax 975, Agrocal (Ca+Mg) prah, Agrosol, Glistenjak, Glistenjak Eko Dar, TerraCottem, Terahum, Terahum plus, Organika S, Čist glistenjak, Unico Universale Top Garden, Super Kompost, Orchidee, Piante Grasse, Acidofile, Flora, Agrumen, Lumbrikogeni Humus, Glistenjak Eko Dar;

5) podsticaje u organskoj stočarskoj proizvodnji, i to za:

(1) kvalitetne priplodne mlečne krave u iznosu od 28.000 dinara po grlu,

(2) kvalitetne priplodne ovce i koze u iznosu od 9.800 dinara po grlu,

(3) kvalitetne priplodne krmače u iznosu od 7.000 dinara po grlu,

(4) roditeljske kokoške teškog tipa u iznosu od 84 dinara po grlu,

(5) roditeljske kokoške lakog tipa u iznosu od 140 dinara po grlu,

(6) roditeljske ćurke u iznosu od 420 dinara po grlu,

(7) kvalitetne priplodne matice riba šarana u iznosu od 700 dinara po grlu,

(8) kvalitetne priplodne matice riba pastrmke u iznosu od 420 dinara po grlu,

(9) tov junadi u iznosu od 14.000 dinara po grlu,

(10) tov jagnjadi u iznosu od 2.800 dinara po grlu,

(11) tov svinja u iznosu od 1.400 dinara po grlu.

Član 3.

Pravo na podsticaje za organsku proizvodnju, u zavisnosti od vrste podsticaja, ima pravno lice, preduzetnik i fizičko lice – nosilac komercijalnog porodičnog poljoprivrednog gazdinstva koje, pored uslova propisanih zakonom kojim se uređuju podsticaji u poljoprivredi i ruralnom razvoju, odnosno propisom kojim se bliže uređuju uslovi za ostvarivanje prava na premiju za mleko, propisom kojim se bliže uređuju uslovi za ostvarivanje prava na regres za gorivo i propisom kojim se bliže uređuju uslovi za ostvarivanje prava na regres za đubrivo, ispunjava i sledeće uslove:

1) da je sa ovlašćenom kontrolnom organizacijom (u daljem tekstu: ovlašćena organizacija) zaključilo ugovor o vršenju kontrole i sertifikacije u organskoj proizvodnji koji važi za godinu za koju se podnosi zahtev za korišćenje podsticaja;

2) da u slučaju zakupa poljoprivrednog zemljišta na kome se obavlja organska proizvodnja ili u slučaju zemljišta koje je dobijeno na korićenje, najmanje tri godine od dana podnošenja zatheva za ostvarivanje prava na podsticaje za organsku biljnu proizvodnju ima zaključen ugovor;

3) da u naredne tri godine od godine za koju je ostvarilo pravo na podsticaje za organsku biljnu proizvodnju primenjuje metode organske biljne proizvodnje u skladu sa zakonom kojim se uređuje organska proizvodnja na katastarskim parcelama za koje je ostvarilo pravo na podsticaje za organsku biljnu proizvodnju.

Član 4.

Podsticaji za organsku proizvodnju, u zavisnosti od vrste podsticaja, ostvaruju se na način utvrđen posebnim propisima kojima se uređuje ostvarivanje prava na premiju za mleko, osnovne podsticaje u biljnoj proizvodnji, regres za gorivo, regres za đubrivo i podsticaje u stočarstvu za tov junadi, svinja i jagnjadi i za kvalitetna priplodna grla (kvalitetne priplodne mlečne krave, kvalitetne priplodne ovce i koze, kvalitetne priplodne krmače, roditeljske kokoške teškog tipa, roditeljske kokoške lakog tipa, roditeljske ćurke, kvalitetne priplodne matice riba šarana i kvalitetne priplodne matice riba pastrmke).

Član 5.

Zahtev za premiju za mleko podnosi se neposredno ili preko pravnog lica ili preduzetnika, u skladu sa zakonom kojim se uređuju podsticaji u poljoprivredi i ruralnom razvoju.

Zahtev iz stava 1. ovog člana koji se podnosi neposredno podnosi se na Obrascu broj 1 – Zahtev za premiju za mleko proizvedeno metodom organske proizvodnje za \_\_\_\_\_\_\_ kvartal u \_\_\_\_\_ godini (u daljem tekstu: Obrazac 1), koji je odštampan uz ovaj pravilnik i čini njegov sastavni deo.

Uz Obrazac 1 podnosi se izjava pravnog lica odnosno preduzetnika o količini primljenog mleka data u Prilogu 1 – Izjava pravnog lica odnosno preduzetnika o količini primljenog mleka proizvedenog metodom organske proizvodnje, koji je odštampan uz ovaj pravilnik i čini njegov sastavni deo.

Zahtev iz stava 1. ovog člana koji se podnosi preko pravnog lica ili preduzetnika podnosi se na Obrascu broj 2 – Zahtev za premiju za mleko proizvedeno metodom organske proizvodnje za \_\_\_\_\_\_\_ kvartal u \_\_\_\_\_ godini (u daljem tekstu: Obrazac 2), koji je odštampan uz ovaj pravilnik i čini njegov sastavni deo.

Uz Obrazac 2 podnosi se:

1) spisak isporučilaca mleka koji su predali mleko pravnom licu odnosno preduzetniku u odgovarajućem kvartalu kalendarske godine dat u Prilogu 2 – Spisak isporučilaca mleka proizvedenog metodom organske proizvodnje u \_\_\_\_ kvartalu \_\_\_\_\_\_ godine, koji je odštampan uz ovaj pravilnik i čini njegov sastavni deo;

2) izjava pravnog lica odnosno preduzetnika o količini primljenog mleka proizvedenog metodom organske proizvodnje data u Prilogu 3 – Izjava pravnog lica odnosno preduzetnika o količini primljenog mleka proizvedenog metodom organske proizvodnje, koji je odštampan uz ovaj pravilnik i čini njegov sastavni deo;

3) fotokopija kartona deponovanih potpisa, uz prvi zahtev za premiju podnet u toku kalendarske godine za koju se podnosi zahtev.

Zahtev iz st. 2. i 4. ovog člana podnosi se Ministarstvu poljoprivrede i zaštite životne sredine – Upravi za agrarna plaćanja, i to za prvi i drugi kvartal (1. januar – 30. jun kalendarske godine) – od 1. jula do 15. jula tekuće godine, za treći kvartal (1. jul – 30. septembar kalendarske godine) – od 1. oktobra do 15. oktobra tekuće godine, a za četvrti kvartal (1. oktobar – 31. decembar kalendarske godine) – od 1. januara do 15. januara naredne kalendarske godine.

Član 6.

Zahtev za podsticaje za organsku biljnu proizvodnju podnosi se na Obrascu broj 3 – Zahtev za organsku biljnu proizvodnju u \_\_\_\_\_\_\_\_ godini, koji je odštampan uz ovaj pravilnik i čini njegov sastavni deo.

Zahtev iz stava 1. ovog člana podnosi se Ministarstvu finansija – Upravi za trezor od 1. maja do 30. juna tekuće godine.

Član 7.

Zahtev za ostvarivanje prava na regres za gorivo podnosi se jedanput godišnje, u dva primerka, Ministarstvu finansija – Upravi za trezor, u periodu od 5. maja do 20. novembra tekuće godine, na Obrascu broj 4 – Zahtev za ostvarivanje prava na regres za gorivo za organsku proizvodnju u \_\_\_\_\_\_\_ godini, koji je odštampan uz ovaj pravilnik i čini njegov sastavni deo.

Uz zahtev iz stava 1. ovog člana podnosi se original fiskalnog isečka izdat u skladu sa zakonom kojim se uređuju fiskalne kase.

Član 8.

Zahtev za ostvarivanje prava na regres za đubrivo podnosi se jedanput godišnje, u dva primerka, Ministarstvu finansija – Upravi za trezor u periodu od 5. maja do 20. novembra tekuće godine, na Obrascu broj 5 – Zahtev za ostvarivanje prava na regres za đubrivo za organsku proizvodnju u \_\_\_\_\_\_\_ godini, koji je odštampan uz ovaj pravilnik i čini njegov sastavni deo.

Uz zahtev iz stava 1. ovog člana podnosi se original fiskalnog isečka izdat u skladu sa zakonom kojim se uređuju fiskalne kase.

Član 9.

Zahtev za podsticaje u organskoj stočarskoj proizvodnji za kvalitetne priplodne mlečne krave, kvalitetne priplodne ovce i koze, kvalitetne priplodne krmače, roditeljske kokoške teškog tipa, roditeljske kokoške lakog tipa, roditeljske ćurke, kvalitetne priplodne matice riba šarana i kvalitetne priplodne matice riba pastrmke podnosi se Ministarstvu poljoprivrede i zaštite životne sredine – Upravi za agrarna plaćanja, i to:

1) od 20. maja do 15. jula tekuće godine – za grla u proizvodnji;

2) od 1. do 31. januara naredne godine – za grla uključena u proizvodnju od 1. jula do 31. decembra kalendarske godine.

Zahtev iz stava 1. ovog člana podnosi se na Obrascu broj 6 – Zahtev za podsticaje za kvalitetna priplodna grla u organskoj stočarskoj proizvodnji za \_\_\_\_\_\_ godinu, koji je odštampan uz ovaj pravilnik i čini njegov sastavni deo.

Zahtev iz stava 1. ovog člana podnosi se posebno za svaku vrstu kvalitetnih priplodnih grla, s tim da se za istu vrstu kvalitetnih priplodnih grla podnosi samo jedan zahtev u periodu iz stava 1. tačka 1) ovog člana, odnosno u periodu iz stava 1. tačka 2) ovog člana, a za isto grlo zahtev može da se podnese jednom u toku kalendarske godine.

Uz zahtev iz stava 1. ovog člana podnosi se izvod iz glavne matične evidencije za kvalitetna priplodna grla za koja se podnosi zahtev, overen od strane odgajivačke organizacije.

Član 10.

Zahtev za ostvarivanje prava na podsticaje za tov junadi u organskoj stočarskoj proizvodnji podnosi se Ministarstvu poljoprivrede i zaštite životne sredine – Upravi za agrarna plaćanja za svaku kalendarsku godinu do 31. januara naredne kalendarske godine, na Obrascu broj 7 – Zahtev za podsticaje za tov junadi u organskoj stočarskoj proizvodnji za \_\_\_\_\_\_\_\_ godinu, koji je odštampan uz ovaj pravilnik i čini njegov sastavni deo.

Za grla predata klanici u roku od 15 dana od dana predaje grla klanici, a najkasnije u roku od 18 meseci od dana podnošenja zahteva iz stava 1. ovog člana dostavlja se prijemnica za otkupljena grla overena od strane klanice i nadležnog veterinarskog inspektora, koja je data u Prilogu 4 – Prijemnica za otkupljena grla (u daljem tekstu: Prilog 4), koji je odštampan uz ovaj pravilnik i čini njegov sastavni deo.

Za izvezena grla u roku od 15 dana od dana izvoza, a najkasnije u roku od 18 meseci od dana podnošenja zahteva iz stava 1. ovog člana dostavlja se kopija međunarodne veterinarske potvrde (sertifikata), izdate u skladu sa zakonom kojim se uređuje veterinarstvo i spisak grla koja su izvezena sa podacima o identifikacionom broju grla, overene od strane nadležnog veterinarskog inspektora, kao i kopija Jedinstvene carinske isprave, izdate u skladu sa zakonom kojim se uređuje carinski postupak.

Član 11.

Zahtev za ostvarivanje prava na podsticaje za tov jagnjadi u organskoj stočarskoj proizvodnji podnosi se za svaku kalendarsku godinu do 31. decembra tekuće kalendarske godine, na Obrascu broj 8 – Zahtev za podsticaje za tov jagnjadi u organskoj stočarskoj proizvodnji za \_\_\_ godinu, koji je odštampan uz ovaj pravilnik i čini njegov sastavni deo.

Zahtev za ostvarivanje prava na podsticaje za tov svinja u organskoj stočarskoj proizvodnji podnosi se za svaku kalendarsku godinu do 31. decembra tekuće kalendarske godine, na Obrascu broj 9 – Zahtev za podsticaje za tov svinja u organskoj stočarskoj proizvodnji za \_\_\_\_ godinu, koji je odštampan uz ovaj pravilnik i čini njegov sastavni deo.

Uz zahtev iz st. 1. i 2. ovog člana za grla predata klanici podnosi se prijemnica iz Priloga 4 ovog pravilnika overena od strane klanice i nadležnog veterinarskog inspektora i kopija uverenja o zdravstvenom stanju životinja overena od strane nadležnog veterinarskog inspektora.

Uz zahtev iz st 1. i 2. ovog člana za izvezena grla podnosi se kopija međunarodne veterinarske potvrde (sertifikata), izdate u skladu sa zakonom kojim se uređuje veterinarstvo i spisak grla koja su izvezena sa podacima o identifikacionom broju grla, overeni od strane nadležnog veterinarskog inspektora, kao i kopija Jedinstvene carinske isprave, izdate u skladu sa zakonom kojim se uređuje carinski postupak.

Zahtevi iz st. 1. i 2. ovog člana podnose se Ministarstvu poljoprivrede i zaštite životne sredine – Upravi za agrarna plaćanja.

Član 12.

Za ostvarivanje prava na podsticaje iz člana 2. ovog pravilnika, pored dokumenata koji se dostavljaju uz zahteve iz čl. 5–11. ovog pravilnika, dostavlja se i kopija ugovora zaključenog sa ovlašćenom organizacijom sa rokom važenja za godinu za koju se podnosi zahtev za korišćenje podsticaja, a za podsticaje iz člana 6. ovog pravilnika, u slučaju zakupa poljoprivrednog zemljišta na kome se obavlja organska proizvodnja ili u slučaju zemljišta koje je dobijeno na korišćenje, dostavlja se i kopija ugovora o zakupu, odnosno korišćenju zemljišta, overena u sudu.

Član 13.

Za podsticaje iz čl. 6, 7. i 8. ovog pravilnika Ministarstvo finansija – Uprava za trezor utvrđuje da li su ispunjeni propisani uslovi za ostvarivanje prava na podsticaje, upoređuje podatke iz zahteva sa podacima iz Registra poljoprivrednih gazdinstava, odobrava isplatu i daje nalog za prenos sredstava na namenski račun poljoprivrednog gazdinstva kod poslovne banke, u skladu sa zakonom kojim se uređuje poljoprivreda i ruralni razvoj.

Za podsticaje iz čl. 5, 9, 10. i 11. ovog pravilnika Ministarstvo poljoprivrede i zaštite životne sredine utvrđuje da li su ispunjeni propisani uslovi za ostvarivanje prava na podsticaje, odobrava isplatu i daje nalog za prenos sredstava na namenski račun poljoprivrednog gazdinstva kod poslovne banke, u skladu sa zakonom kojim se uređuju podsticaji u poljoprivredi i ruralnom razvoju.

Član 14.

Za sve vrste podsticaja iz člana 2. ovog pravilnika korisnik podsticaja ukupno može da ostvari maksimalno 55.000.000 dinara.

Član 15.

Izuzetno, u 2014. godini zahtev iz člana 6. ovog pravilnika podnosi se od dana stupanja na snagu ovog pravilnika do 30. juna 2014. godine, a zahtevi iz čl. 7. i 8. ovog pravilnika podnose se od dana stupanja na snagu ovog pravilnika do 20. novembra 2014. godine.

Član 16.

Danom stupanja na snagu ovog pravilnika prestaje da važi Pravilnik o korišćenju podsticaja za organsku proizvodnju („Službeni glasnik RS”, broj 38/13).

Član 17.

Ovaj pravilnik stupa na snagu narednog dana od dana objavljivanja u „Službenom glasniku Republike Srbije”.

Prilozi:

[Prilog Pravilniku o korišćenju podsticaja za organsku proizvodnju](http://www.tehnologijahrane.com/wp-content/uploads/2013/05/Prilog-Pravilniku-o-kori%C5%A1%C4%87enju-podsticaja-za-organsku-proizvodnju.pdf)

Top of Form